የቤት መኪናዎች በፈረቃ መንቀሳቀስ የታክሲ እና የአውቶቡስ ምልልስን እንዳፋጠነው ተገለፀ
አዲስ አበባ፡- ከኮረና ቫይረስ መከላከል ጋር ተያይዞ የቤት መኪናዎች በዕለት ፈረቃ ሙሉ እና ጎዶሎ ታርጋ ቁጥር በሚል ተለይተው መንቀሳቀሳቸው በአውቶቡስ እና ታክሲ ምልልስ ላይ ለውጥ ማምጣቱን የአዲስ አበባ ትራንስፖርት ባለስልጣን አስታውቀ፡፡ 
የባለስልጣኑ ዋና ስራ አስኪያጅ ኮማንደር አሕመድ መሐመድ በተለይ ለአዲስ ዘመን ጋዜጣ ዝግጅት ክፍል እንደተናገሩት፤ በከተማዋ ወደ 200ሺህ የሚገመቱ የቤት መኪናዎች ይገኛሉ፡፡እነዚህ መኪናዎች ለሁለት ተከፍለው መንቀሳቀሳቸው የአውቶቡስ እና የታክሲ ምልልሱን እንዳፋጠነ በተካሄደ ጥናት ታውቋል፡፡ 
‹‹አንድ መቶ ሺህ መኪና ቀርቶ የተወሰነ የመኪና ቁጥር በአንድ ከተማ መንገድ ላይ ሲገባም ሆነ ሲወጣ የሚፈጥረው ተፅዕኖ ቀላል አይሆንም›› በማለት የተናገሩት ዋና ስራ አስኪያጁ፤ የመኪና ቁጥር በተቀነሰ ቁጥር የህዝብ ትራንስፖርት ምልልሱ እንደሚጨምር አብራርተዋል፡፡ 
ስድስት የነበረው የአውቶቡስ እና የታክሲ ምልልስ ወደ ሰባት እና ስምንት ማደጉን በጥናት ማረጋገጥ መቻሉን ጠቁመው፤ በአንድ መኪና ላይ አንድ ተጨማሪ የመስመር ምልልስ ተገኘ ማለት በ10ሺህ መኪና 10ሺህ ምልልስ ተገኘ እንደማለት መሆኑን ገልጸዋል፡፡ይህም የህዝቡ ትራንስፖርት ፍላጎትን ለመመለስ አመቺ ሁኔታ መፍጠሩን አስረድተዋል፡፡
‹‹የቤት መኪናዎች የታርጋ ፈረቃ ባይተገበር በዚህ ጊዜ አሁን ካለው በላይ የመኪና መጨናነቅ ይፈጠር ነበር›› ያሉት ኮማንደር አሕመድ፣መንገዱ በፈረቃው ምክንያት ከዚህ በላይ ክፍት ቢሆን ኖሮ ፈረቃ ይቅር ወደሚል አማራጭ ይገባ እንደነበር ተናግረዋል፡፡ በስራ መግቢያ እና መውጫ ሰዓት አሁንም ምንም መጨናነቅ የለም ማለት እንደማይቻልም ጠቅሰው፤ ለውጥ የለም ለማለት የሚያስደፍር ሁኔታ እንደሌለም አስታውቀዋል:: 
ከቫይረሱ ጋር ተያይዘው የሚወጡ መመሪያዎች እየተጠኑ የሚሻሻሉ መሆናቸውን አመልክተው፤ ፈረቃው በሌላ መልኩ የሚያስከትለው ጉዳት ታይቶ መፍትሄ ማበጀት የሚያስፈልግ ከሆነም እንደሚታይ ተናግረዋል፡፡ ለአብነት ከስራ መግቢያ እና መውጫ ሰዓት ውጪ መፍቀድ የሚቻልበት ሁኔታ ካለ የሚሻሻልበት ዕድል እንደሚኖር ተናግረዋል፡፡ 
አጥኚ ቡድን እየተላከ ሌሎች አማራጮች እየተስተዋሉ ውሳኔ እየተሰጠ የሚቀጥል መሆኑን የተናገሩት ዋና ስራ አስኪያጁ፤ ውጤታማ ለመሆን በአጥኚው የቴክኒክ ቡድን እየታየ የሚወሰን መሆኑን እና እንደሁኔታው ለውጦች ሊኖሩ እንደሚችሉ አመልክተዋል፡፡ 
ይህ ሙሉ እና ጎዶሎ ቁጥር የሚለው አማራጭ ራሱ በሙያ ላይ የተመሰረተ እንደሆነ ጠቁመው፤ በጊዜ ሂደት መመሪያው የበለጠ የሚጠብቅበት ወይም የሚላላበት ሁኔታ ሊኖር እንደሚችል ገልፀዋል፡፡ በቀጣይም ውሳኔዎች በደንብ በቴክኒክ ኮሚቴ ታይተው ጥቅምና ጉዳታቸው ተመዝኖ የሚፈፀሙ መሆናቸውን አመልክተዋል፡፡ 
የቤት መኪናዎች በታርጋ ቁጥር በተራ እንዲሽከረከሩ ህጉ ሲወጣ የአፈፃፀም መመሪያ ወዲያው አለመውጣቱ እና ለጥቂት ቀናት መቆየቱ ለማስፈፀም ችግር ፈጥሮ እንደነበር አስታውሰው፤ ህጉን ማንኛውም ሰው መተግበር ቢኖርበትም ህጉን ላልተገበሩ አሽከርካሪዎች መመሪያው እስከሚወጣ ጊዜውን በማስተማሪያነት ሲጠቀሙበት እንደነበር ገልፀዋል፡፡ 
ብዙሃን አሽከርካሪዎች ህጉን ተግባራዊ አድርገው አንዳንዶች ህጉን ሳይተገብሩ መቆየታቸውን ተከትሎ፤ የአዲስ አበባ ከተማ ትራንስፖርት ቢሮ መመሪያ እንዲያወጣ መደረጉን ተናግረው፤ይህም አሁን ተግባራዊ መደረጉን ተናግረዋል፡፡ ህጉን ባልተገበሩት ላይ ተገቢውን አስተማሪ እርምጃ በመውሰድ እየተፈፀመ መሆኑንም ገልፀዋል፡፡አዲስ ዘመን ግንቦት 18/2012
ምህረት ሞገስ